정조 0년
幼學康致休疏曰。伏以。皇天降割。先大王奄棄臣民。如喪之慟。率普惟均。欽惟我殿下。令聞夙彰於遐邇。孝思益篤於亮陰。求治之誠。思道之意。藹然於絲綸之下。爲今日臣民。孰不歡欣鼓舞。願少須臾無死也。噫。有君如此。寧忍負之。而上自大臣。下至司直。而無一人言及於採瘼之下。居官肉食者。其果無謀而然耶。抑將有待而然耶。今日之所謂言事者。或因怨嫌而傾軋之。或窺勢利而阿附之。趨風俯仰。隨波出沒。至於民生之困瘁。邦國之扤隉。謾不知爲恤。大臣謇謇之義。諫官諤諤之風。固安在哉。蓋德彗術知。生於疹疾者也。是故膏粱之子。未知藜藿之苦。輕煖之人。未諳布衣之寒。惟身經疾苦。目擊艱難者。能知藜藿之苦。布衣之寒。豈智於彼而然也。所習自異也。間有經疾苦擊艱難者。或司言責。則非不知生民之疾苦。閭里之艱難。而言涉觸忤。事有畏忌。終莫能條陳弊政。仰達治道。則四目而何由於明乎。四聰何由而達乎。幸我殿下。以聖人生知之資。深居九重之內。而時政之弊瘼。遐土之困窮。有若身經而目擊者然。屢降綸音。惻怛懃懇。此固三代上人君之所能勉强。而漢唐中主之所不能企及者也。生民之慶。社稷之福。爲如何哉。然而人君之聰。自我民聰。人君之明。自我民明。則爲今日殿下耳目之臣者。孰爲殿下而聰明乎。嗚呼。葵藿向日之忱。本無大小。大馬戀主之誠。無間貴賤。臣本草萊賤體。蓬蓽微蹤。才魯學淺。跧伏窮巷。自分爲聖世間一蟄蟲。而目今廟堂諸臣。得君如彼其聖也。行乎國政。如彼其專也。未聞有釐革民瘼。對揚王命者。臣於此。不勝憂憤之激。裹足千里。條陳十弊。伏願殿下。勿以非其職而深留睿覽焉。一曰。用人不公之弊也。二曰。科擧請托之弊也。三曰。軍政解弛之弊也。四曰。守宰貪婪之弊也。五曰。糶糴滋息之弊也。六曰。名分紊亂之弊也。七曰。世俗侈靡之弊也。八曰。改嫁禁塞之弊也。九曰。均役之設施之弊也。十曰。法綱疎闊之弊也。何爲用人不公之弊也。國家置兩銓。欲使稱人之才。而得其輕重之中者也。賢然後進。能然後用。不問門閥之高下。不拘賄賂之請托者。此實秉銓者顧名思義之道。而今也不然。纔選科目先問其地處之高下。未及免身預覘其貨財之有無。都政之日。膴仕大官。盡歸於姻親血黨。照望之際。崇秩厚祿。專付於富家豪族。從其郡之大小而賄賂公行。隨其土之所産而求索無厭。間有彈駁其不公。而此亦非出於公心也。何者。或窺伺美職。不副希望而發也。或素有嫌隙。內懷不平而論也。言者旣私。故聽者亦恬。少無引咎知恥者矣。噫。才旣不借於異代。則豈古人皆才且智。而今之人皆愚不肖哉。傳曰。其本亂而末治者否矣。銓曹用人之本。其本如此。則其由此途而進用者。奈之何不庸不鄙也。是故才日遠而弊日滋。善益怠而俗益偸。然則如之何其可也。秉是銓衡之權者。先得其人之公正者。而其所簡拔之道。一依續典之分朔試課。文取學業之純實。武取技略之精備。掌之以簿籍而以觀其明敏。任之詞訟而以觀其裁決。畀之以言責而以觀其風采。試之以備禦而以觀其方略。使之久任其職。以責誠效。而至於方伯守令。尤是生民之本也。撫字之責。綜核之政。非如內司之各守一職。各任一事。則生民之苦樂係焉。人心之向背存焉。除擬之際。必審必愼。勿以戚黨而加恩。勿以勢利而容私。其或有剝民肥己。蔑公營私者。流放黜罰。各從其罪。非但施之而其人於。又論罪。伊日秉銓之人。俾不得敍用於一生。其或己死。追貶其官職。毋或寬貸。則仕途可以淸肅。民生賴以安民矣。何謂科擧請托之弊也。夫幼之所學。壯之欲行。窮之所養。達之所施。故問策於庭下。以觀其經綸。製句於場屋。以誠其才藝。設講於殿陛。以考其經義。漢之孝廉。唐之增廣。宋之貢擧。皆是設科取才之道。而于斯時也。勢事者罔敢容私於其間。奉命者不敢用情於其中。是以薦之輔弼而謀猷密勿。置之諫諍而風儀峻嚴。分憂州郡。俗有馴雉之厚。推轂戎壇。令有捕蟬之寓。百僚殉國。庶績咸理。此莫非科選得人之致也。今之所謂執事於禮圍者。朝辭禁門。宰相之分付盈耳。暮宿州縣。親知之請簡滿袖。宰相何爲而分付也。爲其子弟之不文。而欲資於鄕儒者也。親知何爲而請託也。爲其姻屬之轉囑。而鉤引於鄕文者也。己之前程。關係於宰相。則不敢遵奉也。己之他日。亦資於親知。則不可不聽施也。又以好利之心。窺財之慾。尤切於中。故先使其腹心之人。潛行閭里。陰開賂門。及其考擢。則先取其早呈紙厚。而至於章句之工拙。文理之精麤。還爲餘事。發榜之後。出於公道者。百不數四。其爲禮圍。古者客舍。外設荊棘。以備其踰越。內張禁索。以限其堂除矣。一自此輩行詐之後。牢設枳棘於大廳前後。飛鳥之不能越。捷猱之不能攀。而又使健壯軍卒。操戈按殳。森嚴氣色。彷彿臨陣。一有士子。摘情發奸。則諉以亂場。枷囚牢獄。甚至於嚴刑遠配。是何等心術。是何等貌樣。夫勤讀勞思。人情之所厭。故自古爲士者。窮能勤業。困乃勵志。而洛中繁華子。驕淫矜夸。服美于人。古經前史。初不知何事。而所尙者俚諺也。所喩者財利也。其自謂稍識文字者。亦不過東人之淺薄。類聚之粃糠。而朝家多慶。科令屢下。則先探鄕曲間能文妙筆者。藉其土守令方伯之力。期於必致。其或有守志不屈者。則亦以其守令方伯之威。笞辱其父兄。囚禁其子弟。言之及此。不寒而慄。不病而痛也。尤有甚焉者。鄕谷間有財無賴之輩。如得初試。則會試未入之前。慮有不參之端。而巧爲日後之計。先呈禮曹。以爲陳試。而入場額數之增益。赴擧文案之左驗。旣有財利。則書吏輩一筆間事也。噫。人心之變詐。世道之淆亂。一至此哉。至於武科。則尤亦可笑。京中有勢之武弁。鄕下有財之閑良。手不操弓箭。目不經方略。而設科之日。購得妙技。代名應擧。歷數今日之爲將爲帥。帶金佩玉者。孰有折衝之武乎。孰有備禦之略乎。廉恥之倒喪極矣。紀綱之頹靡甚矣。將此不已。則國不得爲國。人不得爲人。然則如之何其可也。惟在朝家之別立約束。整頓風俗。而其所施設之道。則科令已下之後。外而列邑之守宰。內而四學之敎授。修正擧案。而修正之時。咸聚其應擧者。各試其才。各正擧案。而使之赴擧。則禮圍之中。庶見整齊之狀。考券之間。亦無煩多之弊矣。會試發榜之後。咸聚殿庭。而如皇朝隔屋之制。試而入格之才。而如或逡巡。不能充軍。其己身。以矯其冒入之罪。削奪其土主。以正其亂法之律。則僥倖之門。從此可杜。淆漓之風。徒此可勵。其有救於科弊也。顧不大歟。噫。文學詞章之體。所關大矣。時之盛衰。世之汚隆。皆由於此。故西漢之文。雄深雅健。東晉之文。浮薄短促。六朝之綺麗。五季之華靡。豈非關係於時運之盛衰。世道之汚隆者乎。今之所謂詩賦疑義。殆近於浮溥華靡。則惟此四箇文。一切禁止。使不得用於科場。而如其不可。當改其體格。變其規例。使作者摹倣楚騷之四六。盛唐之長篇。趙宋之箴論。然後只許小科。而至於表策。則最是有國之不可無者也。弭災消變。以策而求言。銘鼎上箋。以表而致辭。宜乎其賜第。以爲取才之道。而惜乎所謂表策者。所能者杜撰也。所工者雕刻也。連篇累牘。全沒切要之道。長牋短隻。只尙騈耦之體。至於經學工夫。性理關頭。不啻越俗之無資乎章甫也。若夫近世之所謂治經。尤是有名而無實。塗於耳目。騰於口舌。不審旨義之淵微。專尙誦讀之捷逕。倖占科名則胸中七經。掃地盡矣。記事簡牘。只不能讀。通情書札。手不能寫。況復西北人之甫學言語。先入經書。年未十餘。遍誦諸經。天皇地皇。尙不識名號。而通鑑史記。猶不記題目。則其所謂讀者。何異轂音而鶻棗耶。噫。經義文章。固是吾儒之本分。而徒經者無文。徒文者無經。此則非祖宗朝成法使之然也。特有其法無其政耳。何者。我朝式年大科之法。初試則製也。會試則講也。殿試則製也。當初設法之意。必欲使爲士者。根本於經學而兼備乎文章也。則于斯時也。能文者不患無經學。能經者不患無文章。逮至近代。科目太煩。庭試節製之專用詞賦。而徒文者不復致力於經。殿講通讀之獨取誦習。而徒經者不得從事於文。經義文章。判爲二途。而士子之所習。各從一業。考官之所取。不必求備。文風日替。經義日殘。如欲丕變文風。大闡經義。宜莫如存舊例式年之規。而嚴其兩試之法。祛近代雜科之煩。而革其偏習之弊。則郁郁之文。藹藹之士。奚必獨讓於成周之世也。何謂軍政解弛之弊也。夫有國者不可無士卒。而必擇其壯健。有士卒者不可無器械。而器械必求其精利。是故兵精器銳而敗者。未之有也。兵疲器鈍而勝者。亦未之有也。我國昇平日久。民不見夕烽之傳。吏不聞霄鐸之警。節制閫帥。解體於點伍。道臣守令。恝視於修器。以謂前官不勅。則我何以自當。舊宰不修。則我何爲己任。軍卒之不整。器械之未備。有若秦人視越人之肥瘠。以一部軍案言之。則老而弱者什居八九。而皆私奴流離漂泊之類也。其中名曰。官匠保而兼之。又名曰。鄕廳差備而兼之。此等役名。國家之所不知。而守宰之私自貴錢者。一身三役。吁亦酷矣。夫束伍之名。極其卑賤。故良丁富民。一竝謀避。隨窠愼闕之際。奸校猾吏之輩。自爲囊橐。苟充贏老。其爲軍馬。則自是公馬。而邇來解弛之後。或以改備而賣之。或以病傷而致斃。賣者不改。斃者不徵。習操時所用。皆是貰馬。而其爲貰馬。不過駑駘弱駒也。馳逐之際。顚仆之狀。殆同兒戲。不滿一笑。所謂軍器。則尤亦寒心。其爲馬銃。最是軍器中要緊。而多年歲庫。一不鍜鍊。苔生鐵壞。放丸無聲。至於弓矢。則蠧食塵埋。筋解反未爲開弦。旋又破折。其餘戈戟刀鎗。則鋩鈍鋒毁。軟肉之不能割。朽索之不能斷。萬一變生一朝。禍起蒼卒。則以如此疲殘之卒。荷若是朽鈍之器。雖斬木揭竿之下。亦不能支當。況於堅甲銳兵。衝突揮霍之前乎。嫠婦之憂。志士之歎。厥已久矣。然則如之何其可也。大抵私奴之於良丁。非但衆寡之不同也。抑亦貧富之懸絶者。何也。應其一疋之役。而尙有餘力。以耕以織者。良丁也。避其上典之役。而業無恒産。乍聚乍散者。私奴也。莫若嚴勅州郡。申命閫將。掃除前案。別定新額。良家富貴之人。役入爲元兵。私奴流離之徒。推定爲軍保。而所謂匠保差備等役。一切蕩滌。至於軍馬。則旣難責出於軍。又難自備於官。則莫若以州縣之雇馬錢推入也。所謂雇馬錢者守令迎送之際。許多馬匹。責出於民。故民病其煩。各出私錢。納於官家。存本取利。或貰或買。以送以迎矣。伊後厥錢。滋息甚多。大邑則多可數百匹之價也。小邑則可百餘匹之直。以故不但爲送迎之備。而衙客之來往輜重之輸運。亦資於是。噫。守令自爲身謀。何如是周至。而爲國用心。何如彼疎闊也。當以此錢。定爲程式。守令迎送。只給五馬之價。軍馬備買。各給一馬之直。而間有無此錢之郡。則必有交遞時從馬錢也。亦以五馬之例。而推其贏餘。俾充軍馬。則亦無不足之患矣。若夫改備補闕。在於守令之臨時處置。軍器改修。自當有大同會減。而訓武鍊兵。亦不廢時。則不出數年。士卒勇健。器械精備。可以禦外侮。而防內奸矣。何謂守宰貪婪之弊也。夫守令者。所以分憂於州郡。而宣惠於生民者也。苟非其人。則雖君有堯舜之仁。政有熙皞之化。黎民何從而安乎。治道何由而濟乎。噫。留特之惠。逖矣已古。猛虎之政。善哉喩今。今日守宰剝割生民之狀。罄山之竹而猶未稱數。留階之僕而未可歷對。以言其大者。則私卜戶其一也。糶糴作錢。其二也。兩稅待秋。其三也。稅木加升。其四也。需米作錢。其五也。納賂決訟。其六也。犯禁收贖。其七也。匠保軍官。其八也。奪農營作。其九也。納賂分任。其十也。所謂私稅卜戶者。何也。每年秋以一結四兩爲式。分給於各面書員。則書員看坪之時。起卜新墾之田。稱價納官。名曰貿卜。大率大邑則數千餘結。小邑則千餘結也。作夫之時。勒取富民之元卜。名曰官卜戶。而一時責稅。則一結常定。率皆十兩也。四兩之內。其利六兩。則數千餘結。從此可數。此外又有災結之利。近年以來。水旱頻仍。朝家減頉之令。分俵諸道。則有勢守令。躬詣營門。諉以災甚。多得頉結。而陳荒積沙。强謂不災。十分頉一。官私其九。朝家蠲惠之意。顧安在哉。所謂糶糴作者。何也。市直之貴賤。春秋各異。還穀之精粗。吏民不同。春高市直。民納之精者。去市民趨糶。令吏徵之。粗者布戶。而其作錢之利。則一石之米。不下四五兩也。春夏之交。民間如掃。錢無以稅。糧無以農。又適此時。各以二兩。分布民間。比秋收糴。納米一石。窮民貧戶。亦樂爲用。以此言之。則一年作錢。數千其石。而春長秋殖。其利幾何。所謂兩稅待秋者何也。公錢之藏在營門者。無慮鉅萬。而其他修城營繕等錢。亦不知幾萬者也。春間納稅之時。不採民情。稱以救瘼。而請於道臣。貸出數萬。以當公稅。比秋成熟。什之三利。督斂於民。則累萬零利。亦云夥矣。所謂稅布加升者。何也。上納之布。古以六升。下納之布。古以七升。而尺數則三十五尺爲一疋也。今則十升之布。猶爲見斥。四十之尺。尙有稱短。旣納之後。官自私用。市上麤布。東西貿易推移。爲上下之納者也。所謂需米作錢者。何也。月廩之以米收民。自是古規也。近來守令。推入還米。以爲食道。需米一石。七兩爲式。代納於民。需米之精鑿。固與他米不同。而論其市價。則多不過四兩有奇。以此而計。其爲濫徵。又當如何。所謂納賂決訟者。何也。民之爭訟于庭也。不問曲直。重杖嚴囚。以爲報營竄謫之擧。則行貨免罪。例成規式。曲者納錢。猶可說也。直者納錢。折又何名。欲訴營門。則稱之以越所呈狀。而期中其毒。欲叩天門。則諉之以謀陷土主。而害及其族。豈不可畏之甚者乎。所謂犯禁收贖者。何也。牛酒松三禁。自是古規。則守宰新到之日。嚴勅民間。使不得干禁。而猶有頑氓。自爲豪强。犯此三禁。刑之贖之。在所當然。而今之爲宰者。到官之初。不爲一令。暗使腹心。窺伺閭里。苟有犯禁。不刑而贖。至於牛禁。則不問所犯之久近。不分病斃之去皮。一牛收贖。少不下三十緡。此弊成風。或無其犯。而爲隣里不和者所指。無其罪。而爲吏校私怨者所無。敗家失業者。相續於前後。其心所在。吁亦巧矣。所謂匠保軍官者。又何等名目也。邑中之各色工匠。皆籍官案。以造器用。而求得閑丁數百名曰。官匠保。使之春秋納錢於官。又抄邑中之富實良丁。名曰官軍。官而歲收免役錢。其數亦不下累百也。所謂奪農營作者。何也。古者用民之力。歲不過三日。而力役之征。必取於冬。則先聖王爲民惜時之意。若是其至。而今之所謂修理公舍者。不分其事之緊歇。不問其時之緩急。可用百人。動以數萬。數萬之力。餘夫尙多。則事畢之後。稱以闕役。抄名納錢。抄名納錢。其云旣酷。而會減大同。又何其濫也。所謂納賂分任者。何也。吏房戶長之屬。倉色書員之類。其他瑣瑣之役。不知其數。而差定出代之際。金苞帛筐。乘昏偸夜。則不愧于人。不怍于心。噫。凡此十條。特其橫斂之事。而擧其最甚者耳。其他殘忍之政。苛刻之實。所可言也。言之長也。惟彼道臣。職在觀察。而逐考年年。比邑上上。其可下等不過十室之殘。萬戶之卑耳。是可忍也。是可忍耶。道臣之自犯厥躬。無怪其以賊諱賊。而至於繡衣之奉命。又何其無聲無聞也。替行州縣。苛政之耳聞何如密察閭巷。民愁之目覩何如。顧乃藏風斂威。埋頭沒角。徒勞驛郵之候卒。徒費草料之傳食。國家之體貌。從此益損。守宰之放縱。益無所憚。又何柳義養之嗜利無恥。一至其醜耶。褒啓鄭錫達之治。則尙州之氓。欲食其肉。結囚韓文洪之縣。則列邑之錢。公行如市。連守令。勞於輜重之潛運。到處官婢。愁於衣襲之疾縫。至今南土之人。坐必言及。言必先唾。近來繡衣。無一可觀。而至於此輩而極矣。噫。道臣旣如是。繡衣又如此。則放恣守令。更何所忌。而疲癃之民。將安所措其手足耶。夫守令之放恣。專出於勢也。何者。以言其父兄則宰相也。以言其姻婭則權貴也。金城不爲固而鐵券不爲堅。則剝民之皮而不足爲暴。割民之肉而不足爲虐。無異乎若是橫行。傍如無人也。粵在拓跋氏之亡也。專尙閥閱。則先儒譏刺。皇明之末。亦用是道。則生靈塗炭。此豈非今日之殷鑑耶。夫仕者世祿。可行於三代之時。而亦非可行於設科取才之後也。有功大臣之宗子宗孫。亦云架矣。而彼卿大夫之支子支孫。乃父乃祖。功無可觀。德無可稱。而長享富貴者。抑獨何義。大抵文臣則稍有識字之效。而初步所期。亦志遠大。故猶能顧惜身命。恐有惡名。而至於南行。則旣無讀書之效。又無遠大之志。而初心所期。郡縣而已。子女玉帛。期取於此。便好田宅。期致於此。其心所在。一私字而已。則奉公恤民之意。何從而出耶。然則如之何其可也。宜莫如改正仕路。所謂南行。一竝革罷。只以大臣之宗子。大賢之宗孫。付祿於京司。以奉其祀。至於外任守令。則必擇文臣中有才行之人。以寄百里之命。而月俸之外。如或犯分。齊威王之烹刑。宋太祖之棄市。無少容貸。則哀我顚壑之民。庶幾肉骨而毛骴矣。何謂糶糴滋息之弊也。夫糶糴者。有國之不可癈者也。春散冬斂。以濟黎民之阻飢。乃積乃倉。以待軍旅之裹糧。則其爲關係。顧不大歟。然而剩十之一。以備鼠耗者。年年滋息。近來貪耗之官。傾庫分戶者。又爲增衍。曾受一石之戶。今至十餘石。曾食二三石之戶。今至數三十。入秩捧納之際。都監色吏。除食於上。倉直守卒。攘奪於下。量斗計斛之際。落庭散地之端。不一而足。開春分給。改量斗數。則一石十五斗。僅存八九斗。多石之戶。其失幾何。農數斗穀。倉納石穀。秋納石穀。春受斗穀。哀此民戶。于何以生。以言其秋捧時景色。蕩覆騷突。殆甚兵燹。刑徒滯囚。盈庭滿獄。猂吏狡隷。徵隣捕族。羸老之扶携塡街。兒弱之號哭載路。停捧關文。官長之耗數未充。則藏之膝下。蕩滌之朝令。吏屬之逋租不入。則諱之民間。倮身行傭。曾有聞於古史。持男易粟。不幸見於今日。則不知安上門一圖。寫得來這樣所見耶。朝家爲民設倉之意。還爲害民之端。則莫如使道臣守令。折半作錢。以助度支經費之用。折半留邑。以爲豐凶斂散之具。則弛張得道。民國俱便矣。何謂名分紊亂之弊也。上下有序。而國家治安者。名分使之也。尊卑有秩。而民志不渝者。名分使之也。是故廟堂之上。階級不紊。閭巷之間。序秩不亂。人君尊位於上。卿大夫率職於下。以至於農工商價。而罔敢踰制。罔或干正者。莫非此名分。而奈之何挽近以來。紀綱委靡。文章雜亂。上而堂陛。無崇高遜卑之節。下而鄕里。無守分畏義之道。我朝三百年維持名分。什無二三。況復士族與庶民。其分自別。其等固殊。而今日之賤而弱者。無如士族。今世之僭而强者。無如庶民。以名號言之。則幼學生員士族之例稱也。以儀物言之。則道袍唐鞋。士族之常用也。而行伍服役之徒。皆錄幼學稱生員。市井屠販之類。皆着道袍躡唐鞋。其他祭祀之奉四代。婚嫁之備六禮。無一事不僭。無一法不濫。則禮不下庶人之義。顧安在哉。等威若是無分。儀物若是無間。故士族之於凡民。輒生忌憚之心。凡民之於士族。惹起詬辱之端。間有士族子弟。爲其父兄之見辱於下賤。祖先之見侵於庶民。呼訴官府。欲爲伸辨。則其爲官長者。諉之以土豪强族。武斷鄕曲。非惟不加罪於頑悍之民夫。而反爲歸咎於呼訴之士族。笞罵凌侮。無所不至。故民習日惡。士氣日挫。紀綱之不得立。而風俗之不能正。易曰。辨上下定民志。今當別樹風憲。嚴振世道。上自朝廷。下至鄕曲。痛禁其踰分僭制之罪。則民志有定而上下有常矣。何謂世俗侈靡之弊也。夫侈靡之風。何代無之。而未有甚於今日者也。宮中之事。臣固不知。而以閭巷所見言之。則膏粱子案之饌。貪人之食。綺紈人一襲之服。寒者十年之衣也。如畫第宅。費萬金而何爲。似龍驄馬。步千里而安適。人心之放蕩。世道之淫佚。已無可言。而況復一毫一分。孰非吾赤子之膏澤。生民之髓血乎。名門貴族。以此相尙。故僮隷賤僕。轉相效尤。家無䃫石之穀。而身有錦帛之飾。朝無慮夕之資。而器有珍玩之美。財用不知盡而自盡。民生不期困而自困。是所謂奢侈甚於天災者耶。噫。蜉蝣之羽。衣裳楚楚。則譏剌於曹風。舟人之子。熊羆燦。則興嘆於大東。生財有限。人慾無窮。則安其危利其菑。樂其所以亡者。豈非爲人上之所可戒懼。而思所以導迪者乎。今當初服之日。專尙儉德。如漢文之弋綈。務抑奢風。效宋祖之翠襦。則風俗日就淳朴。財用日就富庶矣。何謂改嫁禁塞之弊也。男女者。受天地陰陽之氣而生者也。男女媾精。萬物化成。則寧有陰陽不調。而能感天地之和者乎。噫。一與之醮。終身不改者。此是女子自守之節。而非朝家所可强爲之政也。靑年寡女。拘禁深閨。俾不得改適者。其果歷代先聖王之所制乎。典章法度。莫如三代。而已無此法。儀物文章。無如漢唐。而亦無此規。其後帝王之政。亦未嘗以此爲禁。則獨於我國而行之乎。近來士夫家爭尙早婚。故或年纔十二三而爲孀。或未及十五六而爲孀。其可憐之態。可悲之狀。父母之心。寧或忍之。而安知不言之中。無不可道之事者乎。又況市井匹庶。亦皆慕效。一切不改。莫敢踰閑。是果人皆有貞節而然耶。女子從夫。雖曰如臣之事君。而從古人臣。不事二君者能幾人歟。以此較彼。其情可諒。板蕩之時。誠臣可知。疾風之前。勁草可辨。則女子貞節。亦可見於改適之俗也。如今之世。雖有共姜之節。宋女之賢。何從而知之乎。嗚呼。一女抱怨。猶致三年之旱。則環東土數千里之內。其數幾何謂去歲紅疹之後。弱年孀婦。益多於前。月夜間詠燕之懷。春風感花之淚。有足以感傷和氣。召致災眚。則近來陰雨。連月不霽。藜莠竝興。黍稷皆肅者。安知非由此之故歟。伏願殿下。罷前代已無之法。革今日末流之弊。上自公卿。下至士庶。嚴立新法。一切許改。改後子孫。毋拘淸班。則國中之冤氣可洩。天地之陰陽可調。而亦可爲竢百世不惑之典也。何謂均役設施之弊也。以均役爲名則好矣。而究其實則不過損下益上。販賤鬻貴之道也。國家之財。雖云富庶。而人民之愁苦。轉而益甚。何者。其爲害民之端。固不能盡言。而以言其大。則結錢也。貿鹽也。良産也。所謂結錢。八夫四兩也。國之所益。不爲不多。而民之所損。亦不爲小。則斂貧而國有餘可乎。民安而國不足可乎。目今杼柚之出。未必多於前日。阡陌之利益。不及於古時。則斂之愈重而民焉得不苦。責之益煩而怨安得不深也。所謂貿鹽則之法雖或行於唐宋之間。而未必不爲君子之所譏也。以我東堂堂千乘之國。而顧與小民爭利者。已非聖朝之美政。而況復憑公營私之輩。又從而謀利者乎。以言其鹽利。則貿於本地者。一石二兩。而發賣常定。一石七兩也。是以國鹽千石。則道臣閫帥之鹽。領率軍官與海邑守令之鹽。亦不知其幾千石也。自春至秋。三時漕運者。皆是此鹽。則連舸接艦。其數幾何。私商賤賈。一切禁止。俾不得鬻。販街巷。凡物之價。隨時不齊。物之情也。至於公鹽。則旣有常定。無或弛張。故閭里之間。貴鹽如金。飮食之節。非祭太羹。蘇東坡邇來三月食無鹽之句。正爲此日道也。至於良産之從良。士民之偏受其弊者也。夫士之有奴。有若人身之於股肱。鳥獸之於爪牙。而此法之後。股肱斷矣。爪牙去矣。士族婦女。親操井臼之任。班家子弟。躬執耒耟之勞。鄙事賤役。無所不爲。則士農工賈之別。固安在哉。我朝三百年培養元氣。惟在於士。而士之所貴。以其讀書史窮義理。扶名敎正趨向者也。飢窮如此。則奚暇乎讀書史窮義理。卑賤如此。則奚足以扶名敎正趨向乎。良産從良之後。以國家言之則軍政不加實。以小民言之則生理不加足。而徒足以壞士風傷元氣。則是亦不可以已者乎。如上三件。均役中弊之最甚者。而其餘小小之端。無一事不害。無一政不弊。則宜莫如革罷新法。率由舊章。杜朝家爭利之名。防道臣營私之路。則奚但爲生靈之幸也。抑將爲萬世永休之辭也。何謂法綱疎闊之弊也。夫刑法者。整齊臣民之器也。道之以德而不從者。以刑治之。齊之以禮而不一者。以法斷之。此舜典士師之所以命於司徒之後。周官司寇之所以設於宗伯之下者也。近世以來。法綱解弛。罪當刑誅而不過竄逐。法當竄逐而止於譴責。姑息成習。因循爲常。甚至於祖宗之制。宰相諉之以法不可盡信。金石之典。守令稱之以令不可盡行。政敎之不得施。綱紀之不得立。百僚怠官。庶績不理。而且夫赦者。小人之幸而君子之不幸。則此吳漢所以有言於光武。而司馬公之所以惓惓於仁宗者也。近年邦慶荐疊。赦書相望。則今日之逐者明日復還。今年之竄者明年得放。奸慝何從而知懼。暴亂何由而知畏乎。其賊良民害善政。有不可勝言。則伏願殿下。追文武一張一弛之道。用穆刑世輕世重之法。流放刑誅則勿假寬貸。制度政令則毋或移動。使人臣知有王章。俾小民知有常典。則朝廷日尊。邦國日安矣。噫。昔蘇軾。對神宗曰。天下無事。則君子之言。輕於鴻毛。天下有事則匹夫之言。重於丘山。以今日言之。則時躋太平。國家無事。而以生民之困瘁。時政之闕失言之。則亦不可謂太平無事矣。臣是下鄕一匹夫也。敢將瞽見。仰瀆天聽。而言多狂妄。事有觸忤。內而宰輔。外而守令。不知視臣爲何狀人物。而除是此弊。實村翁野老之恒談而共憂者也。非臣一人之見。一日之思。則安知狂夫之言。不爲無益。而芻蕘之見。亦有可擇耶。伏願殿下。恕其踰越之罪。察其憂愛之忱。以爲生民之望。千萬血祝。無任激切屛營之至。答曰。省疏具悉。所陳令廟堂逐條稟處。俾有實效。至於嚴立新法。許令改嫁事。士庶女子之不更二夫。我朝三百年。自成習俗之美。初無設法而禁之。今何設法而許之乎。